Vippemannen | FriFagbevegelse
Torstein Dahle og partifelle Erling Folkvord fra partiet Rødt kan bli de som sikrer fortsatt rødgrønn regjering.
På en meningsmåling fra TNS Gallup som TV2 offentliggjorde i går kveld, får begge de to frontfigurene i Rødt, Torstein Dahle i Bergen og Erling Folkvord i Oslo plass på det nye stortinget. Sammen med 84 mandater for de rødgrønne regjeringspartiene, gir det venstresida et knapt flertall på 86 mandater, mot 83 for de borgerlige partiene.
På borgerlig side har Fremskrittspartiet lenge vært krystallklare på at de bare vil støtte en borgerlig regjering dersom de selv er med. Noe tilsvarende ultimatum kommer ikke Rødt-leder Torstein Dahle med overfor jens Stoltenberg.
– Det er ett krav som Rødt kommer til å reise i forbindelse med selve regjeringsdannelsen, og det er LO-kongressens krav om at det ikke skal gjøres noen form for kutt i uførepensjonene, slik det planlegges, skriver Dahle i sin blogg.
I politikkens verden er imidlertid fortsatt veien fra Kapitol til den tarpeiske klippe kort. Mens rødt var inne med to mandater på gårsdagens TV2-måling er de ute av det nye stortinget allerede på dagens måling fra Opinion.
Her er det Fremskrittspartiet som ligger an til å bli den store valgvinneren, med 15 nye mandater. Ifølge Opinion vil det nye stortinget får et klart borgerlig flertall på 91 mandater, mot 78 mandater til de nåværende regjeringspartiene.
Arbeiderpartiets partisekretær, Raymond Johansen, er likevel fortsatt optimist:
– Jeg håper og tror at vi er i siget. Målingene viser fortsatt borgerlig flertall, men en rødgrønn seier er innenfor rekkevidde. Nå er det bare å stå på fram til valget. Vi må få fram hva et mørkeblått alternativ vil bety, sier Johansen til Avisenes nyhetsbyrå (ANB).